ఉరి (జమ్మూ కాశ్మీర్)

ఉరి భారతదేశం, జమ్మూ కాశ్మీర్ రాష్ట్రం, బారాముల్లా జిల్లాలో ఉన్న పట్టణం. ఇది జీలం నది ఒడ్డున పాకిస్తాన్‌ నియంత్రణ రేఖకు తూర్పున 10 కిలోమీటర్లు (6.2 మైళ్ళు) దూరంలో ఉంది.

వ్యుత్పత్తి శాస్త్రం 
19వ శతాబ్దానికి చెందిన బ్రిటీష్ యాత్రికుల అభిప్రాయం ప్రకారం, ఈ ప్రదేశం కాశ్మీరీ భాషలో "ఉరి" అని పిలువబడే రాలన్ (కేసల్పినియా డెకాపెటాలా) చెట్లతో నిండి ఉండడం వలన ఈ ప్రదేశానికి ఆ పేరు వచ్చింది.

స్థానం 
ఉరి, శ్రీనగర్ నుండి 76 మైళ్ళు (122 కి.మీ), ముజఫరాబాద్ నుండి 42 మైళ్ళు (68 కి.మీ), పూంచ్ నుండి 49 మైళ్ళు (79 కి.మీ) దూరంలో ఉంది. ఉరికి పశ్చిమాన కాశ్మీర్ వ్యాలీ ఉంది, ఇది జీలం వ్యాలీ రోడ్‌లో ఉంది. కాశ్మీర్ విభజనకు ముందు, ఈ రహదారి ఉరి, రావల్పిండి, శ్రీనగర్‌లను కలిపేది. మరొక ముఖ్యమైన రహదారి హాజీ పీర్ పాస్ ద్వారా ఉరి నుండి పూంచ్‌ను కలుపుతుంది.

చరిత్ర 
హరి సింగ్ నల్వా (క్రీ.శ 1820-1823), మహారాజా రంజిత్ సింగ్ సంబంధించిన  సిక్కు కమాండర్-పరిపాలకుడు ఉరి కోటను నిర్మించాడు.మొదటి ఆంగ్లో-సిక్కు యుద్ధం (1845-1846), అమృతసర్ ఒప్పందం (1846) తరువాత, రాజా గులాబ్ సింగ్, జమ్మూ కాశ్మీర్ మహారాజుగా ప్రకటించబడ్డాడు, రావి నది, సింధు నది మధ్య ఉన్న అన్ని భూములను స్వాధీనం చేసుకున్నాడు.  ఉరి కాశ్మీర్ ప్రావిన్స్‌లోని ముజఫరాబాద్ జిల్లాలో ఒక తాలూకాగా మారింది. 1947 అక్టోబరు 22న, పాకిస్తాన్ ఆదివాసీల దండయాత్రతో ముజఫరాబాద్, ఉరిలను స్వాధీనం చేసుకోవాలనుకుంది. కానీ ఆదివాసులు బారాముల్లా వద్ద ఆగిపోయారు. అక్టోబరు 26న భారతదేశం వైమానిక దళాలను కాశ్మీర్ లోయకు తరలించింది, వారు నవంబర్ మధ్య నాటికి బారాముల్లా, ఉరిని తిరిగి స్వాధీనం చేసుకున్నారు. భారత ప్రభుత్వం ఉరి రక్షణకు అత్యంత ప్రాముఖ్యతను ఇచ్చింది. మరోవైపు ముజఫరాబాద్ పాకిస్తాన్ నియంత్రణలోకి వచ్చింది, అది ఆజాద్ కాశ్మీర్ రాజధానిగా మారింది. ఉరి తాలూకా తదనంతరం బారాముల్లా జిల్లాలో విలీనం చేయబడింది.

2016 ఉరి దాడులు 
18 సెప్టెంబర్ 2016 ఉదయం 5.30 గంటలకు, ఉరిలోని భారత సైనిక శిబిరాల వద్ద ఉగ్రవాదులు గ్రెనేడ్‌లు విసిరి, శిబిరాల్లో ఉన్న పద్దెనిమిది మందికి పైగా సైనికులను చంపారు, పలువురు గాయపడ్డారు. ఈ దాడికి సంబంధించి జాతీయ దర్యాప్తు సంస్థ కూడా కేసు నమోదు చేసింది.

ఎదురుదాడి 
ఉరి సైనిక శిబిరంపై దాడికి ప్రతీకారంగా, భారత సైన్యం 28 సెప్టెంబర్ 2016న పాక్ ఆక్రమిత ఆజాద్ కాశ్మీర్‌లోకి ప్రవేశించి ఉగ్రవాద శిబిరాలను ధ్వంసం చేసింది.

జనాభా 
2011 భారత జనాభా లెక్కల ప్రకారం, ఉరి మునిసిపాలిటీ మొత్తం జనాభా 9,366. వారిలో 6674 మంది పురుషులు, స్త్రీలు 2992 మంది ఉన్నారు. జనాభాలో ముస్లింలు 50211%, హిందువులు 39.47%, క్రైస్తవులు 9.34%, ఇతరులు 0.30% ఉన్నారు. ఆరేళ్ల లోపు పిల్లల సంఖ్య 879. లింగ నిష్పత్తి 1,000 మంది పురుషులకు 403 స్త్రీలు. అక్షరాస్యత రేటు 88.46%. పురుషుల అక్షరాస్యత 95.27%, స్త్రీల అక్షరాస్యత 70.02%.

మూలాలు

బారాముల్లా జిల్లా
జమ్మూ కాశ్మీరు